b'\n_START_ARTICLE_\nMarijan Smolik\n_START_SECTION_\n\xc5\xbdivljenje\n_START_PARAGRAPH_\nPo osnovni \xc5\xa1oli na Koro\xc5\xa1ki Beli (1934\xe2\x80\x931939) je opravil dva letnika \xc5\xa0kofijske klasi\xc4\x8dne gimnazije v \xc5\xa0entvidu nad Ljubljano (1939\xe2\x80\x931941). Med vojno je zasebno \xc5\xa1tudiral na nem\xc5\xa1ki gimnaziji, po vojni kon\xc4\x8dal klasi\xc4\x8dno gimnazijo v Ljubljani (1949). Po kon\xc4\x8danem \xc5\xa1tudiju teologije (1955) in doktoratu (1963) je nadaljeval \xc5\xa1tudij liturgike na Institut catholique v Parizu, kjer je dosegel magisterij (1965). Na Teolo\xc5\xa1ki fakulteti v Ljubljani je predaval liturgiko (1965\xe2\x80\x932003), bil je prodekan in dekan fakultete (1970\xe2\x80\x931976). Kot vodja Semeni\xc5\xa1ke knji\xc5\xbenice v Ljubljani je obiskovalcem odkrival njeno knji\xc5\xbeno in umetnostnozgodovinsko bogastvo ter bil na voljo raziskovalcem doma\xc4\x8de preteklosti. Je \xc4\x8dlan doma\xc4\x8dih in tujih znanstvenih ustanov (Univerza laus, Arbeitsgemeinschaft der katolichen Liturgiedozenten, Internationale Arbeitsgemeinschaft f\xc3\xbcr Hymnologie), pape\xc5\xa1ki prelat (1977), dobitnik \xc4\x8copove diplome za bibliotekarstvo (1979).\n_START_SECTION_\nDelo\n_START_PARAGRAPH_\nNjegovo znanstvenoraziskovalno delo obsega razprave s podro\xc4\x8dja liturgike, prenove bogoslu\xc5\xbeja po na\xc4\x8delih 2. vatikanskega koncila, prevode liturgi\xc4\x8dnih knjig, raziskovanje doma\xc4\x8de verske in kulturne zgodovine; skupno nad 500 bibliografskih enot. Razprave, \xc4\x8dlanke, biografije, ocene in zapise najdemo v teolo\xc5\xa1kih, pastoralnih, zgodovinskih (Kronika, \xc4\x8casopis za zgodovino in narodopisje), jezikoslovnih (Jezik in slovstvo) in literarnih revijah. Z mnogimi prispevki je sodeloval pri Slovenskem biografskem leksikonu (1980\xe2\x80\x931991), v leksikonu Slovenska knji\xc5\xbeevnost (1982 in 1996), Enciklopediji Slovenije (1987\xe2\x80\x931988, 1991\xe2\x80\x931993, 1995, 1997\xe2\x80\x932002), Enciklopediji Jugoslavije (1989), Primorskem slovenskem biografskem leksikonu (1986) ter Ilustrirani zgodovini Slovencev (1999). V znanstvenih monografijah in razpravah se loteva predvsem zgodovinsko-liturgi\xc4\x8dnih tem, v strokovnih in poljudnih \xc4\x8dlankih obravnava pastoralno-liturgi\xc4\x8dne teme, kot so: obnova bogoslu\xc5\xbeja, na\xc4\x8dini petja ma\xc5\xa1nih spevov, novi velikono\xc4\x8dni obredi, novi brevir, liturgi\xc4\x8dna in zasebna molitev, posve\xc4\x8devanje \xc4\x8dasa z liturgi\xc4\x8dno molitvijo, molitvena dr\xc5\xbea, simbolika v obredih itd. Bil je sourednik za slovenski del hrva\xc5\xa1ke revije Slu\xc5\xbeba bo\xc5\xbeja v Makarski (1965\xe2\x80\x931968), urednik Bogoslovnega vestnika (1968\xe2\x80\x931973), zbirke Cerkveni o\xc4\x8detje (od 1983) in revije Cerkev v sedanjem svetu (1967\xe2\x80\x931986). V prenovljeni in raz\xc5\xa1irjeni izdaji Leto svetnikov je urednik, avtor mnogih \xc5\xbeivljenjepisov novej\xc5\xa1ih svetnikov in bla\xc5\xbeenih ter soavtor razlag Jezusovih in Marijinih praznikov._NEWLINE_Bil je dolgoletni vodja in strokovni sodelavec Knji\xc5\xbenice Teolo\xc5\xa1ke fakultete v Ljubljani, dolga leta je vodil Semeni\xc5\xa1ko knji\xc5\xbenico in \xc5\xa0kofijsko knji\xc5\xbenico v Ljubljani.'